b'\n_START_ARTICLE_\nSkypumpe\n_START_PARAGRAPH_\nEn skypumpe er en hvirvelvind, der opf\xc3\xb8rer sig som en pumpe i skyen. Skypumper er et relativt sj\xc3\xa6ldent observeret vejrf\xc3\xa6nomen i Danmark, men der optr\xc3\xa6der sandsynligvis skypumper hvert \xc3\xa5r. Der findes ingen statistik om, hvor de dannes eller hvor hyppigt, men de fleste skypumper i Danmark dannes formodentlig over vand i sommerhalv\xc3\xa5ret. De er dog ogs\xc3\xa5 observeret over land og om vinteren._NEWLINE_Et typisk eksempel kunne v\xc3\xa6re en vejrsituationen i \xc3\x98sters\xc3\xb8en i august med en kold luftmasse i h\xc3\xb8jden over det sommervarme havvand. I fem kilometers h\xc3\xb8jde kan temperaturen p\xc3\xa5 denne \xc3\xa5rstid sagtens ligge under -20\xc2\xb0C og vandtemperaturen omkring 20\xc2\xb0C. En s\xc3\xa5dan temperaturforskel giver en meget ustabil atmosf\xc3\xa6re med ofte meget voldsom skydannelse til f\xc3\xb8lge. Vinden er gerne ret svag bortset fra lokale kraftigere vinde omkring bygeskyerne. Det er disse vinde der konvergerer mod hinanden og l\xc3\xa6gger kimen til skypumpen._NEWLINE_De kraftigste tornadoer kan formodentlig ikke dannes i Danmark, men danske tornadoer/skypumper kan blive alvorlige nok. Den kraftigste der er observeret i Danmark, optr\xc3\xa5dte den 11. februar 1962 over land nordvest for Holstebro hvor ca. 100 bygninger blev beskadiget, 500 tr\xc3\xa6er blev kn\xc3\xa6kket eller revet op med r\xc3\xb8dder i en plantage, og bygningsmaterialer blev transporteret over en str\xc3\xa6kning p\xc3\xa5 13 kilometer. Det var formentlig en kraftig F1 tornado (p\xc3\xa5 gr\xc3\xa6nsen til F2)._NEWLINE_Skypumper forekommer normalt i relativt roligt vejr, men i forbindelse med bygeskyerne og selve skypumperne kan vinden v\xc3\xa6re endog s\xc3\xa6rdeles kraftig, selvom vinden sj\xc3\xa6ldent bliver mere voldsom end i en kraftig, dansk efter\xc3\xa5rsstorm. Ofte h\xc3\xb8rer man om lyn og torden i forbindelse med skypumper, og disse f\xc3\xa6nomener er ogs\xc3\xa5 en naturlig del af en fuldt udviklet bygesky.'